**Likumprojekta**

**"Grozījumi Ieslodzījuma vietu pārvaldes likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Šā likumprojekta mērķis ir pilnveidot Ieslodzījuma vietu pārvaldes (turpmāk  – Pārvalde) amatpersonu darbības regulējumu, nosakot rīcību krīzes situācijās ieslodzījuma vietās, kā arī situācijās, kad tiek konstatēti bezpilota gaisa kuģu un cita veida lidaparātu, kuri nav kvalificējami kā gaisa kuģi (turpmāk – bezpilota gaisa kuģis), neatļauti lidojumi virs ieslodzījuma vietām un to jaunbūvēm, amatpersonu tiesības sadarboties ar citām iestādēm un šādas sadarbības ietvaru, kā arī precizējot ieroču lietošanas regulējumu.  Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ieslodzījuma vietu pārvaldes likuma 8. panta pirmā daļa noteic konkrētām amatpersonām tiesības apmeklēt ieslodzījuma vietas bez speciālas atļaujas, tomēr šādas tiesības nav paredzētas valsts drošības iestāžu amatpersonām.  Saskaņā Valsts drošības iestāžu likuma 11. panta pirmo daļu Valsts drošības iestāžu kopumu veido:  1) [Satversmes](https://likumi.lv/ta/id/57980-latvijas-republikas-satversme) aizsardzības birojs;  2) Militārās izlūkošanas un drošības dienests;  3) Valsts drošības dienests.  Valsts drošības dienesta amatpersonām, lai nodrošinātu uzdevumus valsts drošības garantēšanai, normatīvajos aktos noteikts plašs tiesību apjoms, tajā skaitā, tiesības brīvi iekļūt jebkurā institūcijā. Praksē iespējamas situācijas, kurās valsts drošības garantēšanai attiecīgo iestāžu amatpersonām nepieciešams iekļūt ieslodzījuma vietā. Ņemot vērā, ka šobrīd Ieslodzījuma vietu pārvaldes likums neparedz valsts drošības iestāžu amatpersonām tiesības brīvi iekļūt ieslodzījuma vietās, likumprojekta 1. pantā paredzēts Ieslodzījuma vietu pārvaldes likuma 8. pantu papildināt ar 9. punktu, paredzot arī valsts drošības iestādes amatpersonām tiesības apmeklēt ieslodzījuma vietas bez speciālas atļaujas.  Attiecīgi likumprojektā paredzēts arī deleģējums Ministru kabinetam izdot ieslodzījuma vietu apmeklēšanas kārtību, kas līdz šim netika noteikta. Minētā kārtība būs saistoša ikvienam ieslodzījuma vietas apmeklētājam. Šobrīd šo kārtību nosaka iekšējie normatīvie akti, bet privātpersonām iekšējais normatīvais akts nav saistošs, līdz ar to ir nepieciešamība izstrādāt ārējo normatīvo aktu.  Ieslodzījuma vietu pārvaldes likuma 22. panta pirmā daļa nosaka Pārvaldes amatpersonas tiesības un pienākumus dienesta uzdevumu izpildes laikā. Minētā panta pirmās daļas 7. punkts noteic, ka Pārvaldes amatpersonai, pildot dienesta uzdevumus, ir tiesības Ministru kabineta noteiktajā kārtībā nēsāt un glabāt šaujamieroci, kas amatpersonai izsniegts lietošanai dienesta vajadzībām. Likumprojekts paredz izslēgt minēto punktu, jo likumprojekta 4. pantā (likuma 24. panta septītajā daļā) Ministru kabinetam noteikts jauns deleģējums noteikt ieroču pārņemšanas, uzskaites, pieņemšanas, izsniegšanas, izmantošanas, pielietošanas, glabāšanas, nēsāšanas, realizēšanas, pārvadāšanas, pārsūtīšanas un iznīcināšanas kārtību. Jaunais deleģējums nosaka uzdevumu Ministru kabinetam regulēt visu nepieciešamo rīcību ar ieročiem, ne tikai noteikt to nēsāšanu vai glabāšanu.  Ieslodzījuma vietu pārvaldes likuma 22. panta pirmā daļa noteic Pārvaldes amatpersonas tiesības un pienākumus dienesta izpildes laikā, tajā skaitā, amatpersonām paredz pienākumu nodrošināt ieslodzīto pārvešanu uz ārstniecības iestādi ārpus ieslodzījuma vietas veselības aprūpes pakalpojumu saņemšanai un ieslodzīto apsardzi šādu pakalpojumu saņemšanas laikā. Savukārt, lai apcietinātajam un notiesātajam nodrošinātu veselības stāvoklim atbilstošus režīma apstākļus, kā arī soda izpildes gaitā izvēlētos atbilstošus resocializācijas līdzekļus, Pārvaldes amatpersonai ir nepieciešama objektīva informācija par personas veselības stāvokli.  Latvijas Sodu izpildes kodeksa 61.5pants noteic, ka notiesātā resocializācijas vajadzību, antisociālas uzvedības un atkārtota noziedzīga nodarījuma izdarīšanas riska pakāpes izvērtēšanai divu mēnešu laikā pēc notiesātā ievietošanas brīvības atņemšanas iestādē soda izciešanas uzsākšanai iestādes priekšniekam jānodrošina katra notiesātā risku un vajadzību izvērtēšana. Šo izvērtēšanu veic Pārvaldes amatpersonas. Pamatojoties uz šī izvērtējuma rezultātiem, tiek sagatavots notiesātā resocializācijas plāns, kurā iekļauti noteikti resocializācijas līdzekļi. Ja notiesātajai personai ir specifiskas veselības problēmas (t.sk. saistībā ar personas garīgo veselību), atsevišķu resocializācijas līdzekļu piemērošana kļūst neiespējama. Resocializācijas līdzekļu neizpilde notiesātajam var radīt sekas uz turpmāko soda izpildes gaitu (piemēram, atteikums pārcelt uz vieglāku soda izciešanas režīma pakāpi), līdz ar to informācija par personas veselības stāvokli ir ļoti būtiska.  Saskaņā ar Ministru kabineta 2013. gada 11. marta noteikumu Nr. 112 "Kārtība, kādā izglītojamie atbrīvojami no noteiktajiem valsts pārbaudījumiem" 1.11. apakšpunkta nosacījumiem izglītības iestādes vadītājs pieņem lēmumu atbrīvot izglītojamo no pārbaudījumiem. 2017./2018. mācību gadā Pārvaldes Cēsu Audzināšanas iestādē nepilngadīgajiem tika īstenotas trīs speciālās izglītības programmas, kurās vidēji gadā piedalījās pieci nepilngadīgie ieslodzītie, kas ir 13 % no kopējā ieslodzījuma vietā esošo izglītojamo skaita. 2016. gadā Pārvaldes Cēsu Audzināšanas iestādē nepilngadīgajiem tika īstenotas četras speciālās izglītības programmas, 2015. gadā – trīs, 2014. gada – piecas, 2013. gadā – sešas. 2017. gadā veselības stāvokļa dēļ no noteiktajiem valsts pārbaudījumiem ieslodzījumā vietā esošie nepilngadīgie izglītojamie netika atbrīvoti, tomēr 2016. gadā no valsts pārbaudījumiem tika atbrīvoti pieci ieslodzījumā vietā esošie nepilngadīgie izglītojamie, 2015. gadā – četri, 2014. gadā – 0, 2013. gadā – trīs).  Tāpēc likumprojekta 2. pantā paredzēts papildināt Ieslodzījuma vietu pārvaldes likuma 22. panta pirmo daļu ar jaunu punktu, saskaņā ar kuru Pārvaldes amatpersonām būs pilnvaras normatīvajos aktos noteiktajā kārtībā saņemt no ārstniecības iestādēm informāciju par ieslodzītās personas veselības stāvokli likumā noteikto funkciju veikšanai.  Bezpilota gaisa kuģu nozare Latvijā turpina strauji attīstīties, par ko liecina Latvijas teritorijā novērojamie bezpilota gaisa kuģu lidojumi, kuri aizvien biežāk notiek arī virs ieslodzījuma vietām. Savukārt nepilnīgi regulēta un nesankcionēta bezpilota gaisa kuģu darbība rada riskus dažādiem pastāvošās infrastruktūras objektiem, tajā skaitā ieslodzījuma vietām.  Ministru kabineta 2019. gada 13. augusta noteikumu Nr. 368 "[Kārtība, kādā veicami bezpilota gaisa kuģu un cita veida lidaparātu lidojumi](https://likumi.lv/ta/id/308732) (turpmāk – Noteikumi Nr. 368) 35. punkts noteic, ka bezpilota gaisa kuģa lidojumus veic ne tuvāk par 500 m no ieslodzījuma vietām un to jaunbūvēm, izņemot gadījumu, kad lidojums ir saskaņots ar Pārvaldi.  Tomēr Pārvaldes praksē vairākkārt ir konstatēti gadījumi, kad bezpilota gaisa kuģi vai cita veida lidaparāti, kuri nav kvalificējami kā gaisa kuģi, pārkāpj minēto noteikumu nosacījumu, tādējādi apdraudot ieslodzījuma vietu iekšējo kārtību un drošību (notiek aizliegto vielu un priekšmetu piegāde ieslodzītajiem, kā arī notiek nevēlama ieslodzījuma vietu teritorijas novērošana).  Pārvalde, apkopojot informāciju par bezpilota gaisa kuģu un tādu cita veida lidaparātu, kuri nav kvalificējami kā gaisa kuģi, lidojumiem virs ieslodzījuma vietu teritorijas, secināja, ka 2017. gadā un 2018. gadā ir konstatēti vairāk kā 30 bezpilota gaisa kuģu lidojumi virs ieslodzījuma vietām, neievērojot Noteikumu Nr. 368 35. punktā noteiktās prasības. Bezpilota gaisa kuģu lidojumi virs ieslodzījuma vietas teritorijas, galvenokārt, ir saistīti ar aizliegto vielu un priekšmetu nogādāšanu ieslodzītajām personām. Konstatēti arī gadījumi, kad bezpilota gaisa kuģa lidojuma laikā tiek veikta Pārvaldes infrastruktūras video fiksēšana, kā arī videomateriālu publiskošana, piemēram, sociālajā vietnē www.youtube.com.  Pārvaldes fiksēto bezpilota gaisa kuģu lidojumu skaits neraksturo objektīvo situāciju, jo pašlaik bezpilota gaisa kuģu lidojumu identificēšana notiek vizuālas kontroles apstākļos. Ja lidojums tiek veikts diennakts tumšajā laikā vai arī ievērojamā augstumā, šo lidojumu identificēšana ir būtiski apgrūtināta vai pat neiespējama, jo Pārvaldes rīcībā šobrīd nav tehnisko līdzekļu šādu pārkāpumu fiksēšanai. Pārvaldes rīcībā esošā informācija liecina, ka, lai veiktu nelegālo bezpilota gaisa kuģa lidojumu virs Pārvaldes infrastruktūras, nolūkā piegādāt aizliegtās vielas vai priekšmetus, bezpilota gaisa kuģu piloti lidojumus veic tieši diennakts tumšajā laikā, no ievērojama augstuma nometot saiņus ar priekšmetiem vai vielām, kas ir aizliegti ieslodzījuma vietās. Pārvaldes rīcībā ir arī informācija par gadījumiem, kad ar bezpilota gaisa kuģa palīdzību aizliegtie priekšmeti vai vielas tiek piegādātas uz konkrēto vietu, pielidojot pie konkrētas kameras loga.  Faktiski šobrīd Pārvaldes amatpersonas monitorē situāciju, veic operatīvo darbību, kā arī fiksē bezpilota gaisa kuģu lidojumus, to pārkāpumus un novērš pārkāpumu rezultātā radītās sekas. Nepieciešamības gadījumā Pārvaldes amatpersonas sadarbojas ar Valsts policiju, tomēr nesankcionēta bezpilota gaisa kuģa lidojuma laiks ir īss un Valsts policija uz izsaukumu ierodas novēloti. Savukārt Pārvaldes amatpersonām šobrīd nav tiesiska pamata patstāvīgi rīkoties gadījumos, kad tiek konstatēts prettiesisks bezpilota gaisa kuģa lidojums virs ieslodzījuma vietas teritorijas un to jaunbūvēm.  Līdz ar to likumprojekta 2. pantā paredzēts Ieslodzījuma vietu pārvaldes likuma 22. panta pirmo daļu papildināt ar jaunu punktu, paredzot Pārvaldes amatpersonu tiesības fiksēt un pārtraukt bezpilota gaisa kuģa lidojumu, ja tas tiek veikts, pārkāpjot normatīvajos aktos noteiktās prasības.  Ieslodzījuma vietu pārvaldes likuma 2. panta otrā daļa cita starpā noteic, ka Pārvaldi vada priekšnieks. Ņemot vērā to, ka likumprojekta viens no mērķiem ir noteikt Pārvaldes amatpersonu rīcību krīzes situāciju pārvaldīšanai ieslodzījuma vietās, likumprojekts paredz papildināt Ieslodzījuma vietu pārvaldes likuma 22. pantu ar jaunu daļu, nosakot Pārvaldes priekšnieka pienākumu noteikt Pārvaldes amatpersonu, kura ieslodzījuma vietā nodrošinās ķīlnieka sagrābšanas, grautiņu, dedzināšanas, masu nekārtību vai masveida pretošanās amatpersonām novēršanas pārvaldīšanu, t.sk. paredzot arī citu iestāžu personālsastāva vadīšanu, kas ieradies ieslodzījuma vietā situācijas risināšanai. Šā brīža regulējums nenosaka skaidru rīcības modeli šādās krīzes situācijā. Šāda regulējuma ieviešana neparedz jaunas amata vietas izveidi.  Ieslodzījuma vietu pārvaldes likuma 23. pants noteic amatpersonas tiesības lietot fizisku spēku, speciālos cīņas paņēmienus un speciālos līdzekļus. Likumprojekta 3. pantā paredzēts precizēt minēto pantu, paredzot amatpersonai dienesta uzdevumu izpildes laikā tiesības lietot arī dažādas tehniskās ierīces, lai fiksētu un pārtrauktu nesankcionētus bezpilota gaisa kuģu lidojumus, kā arī reglamentētu amatpersonu tiesības izmantot dienesta suņus aizliegto priekšmetu un neatļauto vielu konstatēšanai ieslodzījuma vietā.  Grozījumi saglabā Ieslodzījuma vietu pārvaldes likuma 23. panta pirmās daļas regulējumu, kurā noteikti gadījumi, kas amatpersonai, pildot dienesta pienākumus, ir tiesības lietot fizisku spēku, speciālos cīņas paņēmienus vai speciālos līdzekļus, tomēr nedaudz tiek precizēts daļas ievads. Attiecīgi pantā tiek saglabāts esošais regulējums attiecībā uz amatpersonas pienākumu mutvārdos brīdināt personu, pret kuru tiek vērsts fizisks spēks, speciālie cīņas paņēmieni un speciālie līdzekļi, kā arī attiecībā uz gadījumiem, kad amatpersonai aizliegts lietot fizisku spēku, speciālos cīņas paņēmienus un speciālos līdzekļus, lai gan jaunajā panta struktūrā mainās panta daļu izkārtojums, tādejādi nodrošinot loģiskāku un pārskatāmāku panta uzbūvi.  Šobrīd Ieslodzījuma vietu pārvaldes likuma 23. panta trešā daļa noteic, ka, ja fiziska spēka vai speciālo līdzekļu lietošanas dēļ ir cietušie, amatpersonas pienākums ir sniegt viņiem pirmo palīdzību un organizēt neatliekamo medicīnisko palīdzību. Par visiem speciālo līdzekļu (izņemot roku dzelžus) lietošanas gadījumiem ieslodzījuma vietas priekšnieks nekavējoties (bet ne vēlāk kā 24 stundu laikā) ziņo Pārvaldes priekšniekam, Tieslietu ministrijas valsts sekretāram un prokuroram.  Likumprojekts precizē Ieslodzījuma vietu pārvaldes likuma 23. panta trešās daļas regulējumu, nosakot, ka par visiem fiziska spēka, speciālo cīņas paņēmienu, speciālo līdzekļu (izņemot roku dzelžus) un tehnisko ierīču lietošanas gadījumiem ieslodzījuma vietas priekšnieks ziņo tikai Pārvaldes priekšniekam, savukārt gadījumos, ja to lietošanas gadījumā ir iestājusies personas nāve, arī prokuratūrai un Tieslietu ministrijas valsts sekretāram. Tas nepieciešams, ņemot vērā katrai pantā minētajai amatpersonai noteikto kompetenci un iespēju rīkoties attiecīgajā gadījumā.  Likumprojekts paredz papildināt Ieslodzījuma vietu pārvaldes likuma 23. pantu ar jaunām amatpersonas tiesībām dienesta pienākumu izpildes laikā lietot tehniskas ierīces, lai fiksētu bezpilota gaisa kuģa lidojumu un pārtrauktu to, ja tas veikts, pārkāpjot normatīvajos aktos noteiktās prasības.  Tāpat likumprojekta 3. pantā paredzēts noteikt amatpersonām dienesta pienākumu izpildes laikā tiesības izmantot dienesta suni ar mērķi, lai:  1) pārbaudītu ieslodzījuma vietas teritorijā iebraucošu vai izbraucošu transportlīdzekli;  2) pārbaudītu ieslodzītā, ieslodzījuma vietas apmeklētāja vai amatpersonas mantas un apģērbu;  3) pārbaudītu ieslodzījuma vietas telpas vai teritoriju;  4) pārbaudītu pienesumus vai sūtījumus.  Minētais nepieciešams, lai likumā noteiktu tos gadījumus, kad ir nepieciešams izmantot dienesta suņus, lai nodrošinātu vienveidīgu to izmantošanas praksi ieslodzījuma vietās.  Attiecīgi likumprojekta 3. pantā paredzēts, ka kārtību, kādā ieslodzījuma vietās amatpersonas izmanto dienesta suņus un lieto tehniskās ierīces, noteiks Pārvaldes priekšnieks.  Ieslodzījuma vietu pārvaldes likuma 24. pants noteic amatpersonas tiesības pielietot šaujamieroci. Likumprojekts paredz izteikt šo pantu jaunā redakcijā, aizstājot vārdu "šaujamierocis" ar vārdu "ierocis", Likumprojekts paredz jēdzienu precizēšanu Ieslodzījuma vietu pārvaldes likumā atbilstoši jaunajam Ieroču aprites likumam (stājās spēkā 2019. gada 10. aprīlī), lai saskaņotu abos likumos lietotos jēdzienus.  Lai nodrošinātu Eiropas Parlamenta un Padomes 2017. gada 17. maija Direktīvas (ES) 2017/853, ar ko groza Padomes Direktīvu 91/477/EEK par ieroču iegādes un glabāšanas kontroli,prasību pārņemšanu Latvijas nacionālajos normatīvajos aktos, tika izstrādāts jauns Ieroču aprites likums, kurš stājās spēkā 2019. gada 10. aprīlī. Minētājā likumā tika iekļautas jaunas jēdzienu definīcijas, tajā skaitā no jauna tika definēti jēdzieni "šaujamierocis" un "ierocis". Proti, minētā likuma izpratnē ierocis ir priekšmets vai mehānisms, kas speciāli radīts dzīvu vai nedzīvu mērķu iznīcināšanai vai bojāšanai, savukārt šaujamierocis ir jebkurš pārnēsājams ierocis ar stobru, kas šaujampulvera vai cita propelenta iedarbības rezultātā raida šāviņu, ir paredzēts vai var tikt pārveidots, lai raidītu šāviņu.  Ieslodzījuma vietu pārvaldes likumāvēsturiski tika lietots termins "šaujamierocis", kas pēc būtības ir šaurāks jēdziens un aptver tikai viena veida ieročus. Ņemot vērā ieslodzījuma vietu vides specifiku, pieejamo moderno ieroču klāstu un iespējamo krīzes situāciju (ķīlnieka sagrābšanas, grautiņu, dedzināšanas, masu nekārtību vai masveida pretošanās amatpersonām) risku ieslodzījuma vietu teritorijā, Pārvaldes amatpersonām dienesta pienākumu izpildes laikā jāparedz tiesības pielietot plašāka klāsta ieročus efektīvai šādu situāciju pārvaldīšanai un novēršanai.  Tāpat ieslodzījuma vietās regulāri tiek organizētas praktiskās apmācības krīzes situāciju pārvaldīšanai un novēršanai ieslodzījuma vietās. Šādu apmācību laikā var izmantot ieročus, kas pārveidoti lietošanai, piemēram, ar SIMUNITION (*Non Lethal Training Ammunition*), UTM (*Ultimate Training Munition*) vai analogu munīciju. Šādu ieroču izmantošana ļaus Pārvaldei efektīvāk organizēt ieslodzījuma vietu amatpersonu apmācības. Tāpēc likumprojekta 4. pantā paredzēts Ieslodzījuma vietu pārvaldes likumā aizstāt terminu "šaujamierocis" ar terminu "ierocis".  Likumprojekta 4. pantā paredzēts deleģējums Ministru kabinetam noteikt ieroču pārņemšanas, uzskaites, pieņemšanas, izsniegšanas, izmantošanas, pielietošanas, glabāšanas, nēsāšanas, realizēšanas, pārvadāšanas, pārsūtīšanas un iznīcināšanas kārtību. Šobrīd minēto kārtību noteic Ministru kabineta 2009. gada 27. janvāra noteikumi Nr. 70 "Ieslodzījuma vietu pārvaldes amatpersonu ar speciālajām dienesta pakāpēm dienesta šaujamieroču nēsāšanas un glabāšanas noteikumi" un Ieslodzījuma vietu pārvaldes iekšējie normatīvie akti. Spēkā esošie noteikumi neregulē visus rīcības veidus, kuros nepieciešams paredzēt ārējo regulējumu, tāpēc plānots izdot jaunus Ministru kabineta noteikumus, kas aptvertu visas nepieciešamās situācijas.  Likumprojekta 4. pantā tiek saglabāti jau šobrīd likumā esošie gadījumi, kad amatpersona dienesta pienākumu izpildes laikā kā galējās nepieciešamības līdzekli ir tiesīga pielietot ieroci, papildus nosakot, ka amatpersona, pildot dienesta pienākumus, ir tiesīga pielietot ieroci kā galējās nepieciešamības līdzekli arī gadījumos, lai pārtrauktu bezpilota gaisa kuģa lidojumu, ja tas veikts, pārkāpjot normatīvajos aktos noteiktās prasības.  Līdzīgi kā likumprojekta 3. pantā, arī 4. pantā tiek precizēta Ieslodzījuma vietu pārvaldes likuma 24. panta sestā daļa, nosakot, ka par visiem ieroču pielietošanas gadījumiem ieslodzījuma vietas priekšnieks ziņo tikai Pārvaldes priekšniekam, savukārt gadījumos, ja ir iestājusies personas nāve, arī prokuroram un Tieslietu ministrijas sekretāram. Tas nepieciešams, ņemot vērā katrai pantā minētajai amatpersonai noteikto kompetenci un iespēju rīkoties attiecīgajā gadījumā, kā arī nepieciešamību izvairīties no nevajadzīgas birokrātijas, piemēram, ziņojot par ieroču lietošanas gadījumiem, kas notikuši apmācību laikā u.tml. Vienlaikus šī norma nodrošina attiecīgām amatpersonām iespēju rīkoties, ja tas nepieciešams gadījuma risināšanai.  Lai krīzes situācijās nodrošinātu savstarpēju sadarbību un rīcību, Pārvalde sadarbībā ar Iekšlietu ministrijas sistēmas iestāžu amatpersonām un Nacionālo bruņoto spēku personālsastāvu organizē praktiskās mācības krīzes situāciju novēršanai ieslodzījuma vietās. Piemēram, 2017. gada maijā notika Pārvaldes un Valsts policijas Galvenās kriminālpolicijas pārvaldes pretterorisma vienības "Omega" mācības Pārvaldes Rīgas Centrālcietumā, kuru laikā tika konstatētas normatīvā regulējuma nepilnības. Proti, Ieslodzījuma vietu pārvaldes likumā nav noteiktas Iekšlietu ministrijas sistēmas iestāžu amatpersonas un Nacionālu bruņoto spēku personālsastāva tiesības pielietot un izmantot ieročus, speciālos līdzekļus un tehniskās ierīces ieslodzījuma vietās, kā arī nav noteikta kārtība, kādā minētās amatpersonas izmanto un pielieto ieročus, speciālos līdzekļus un tehniskās ierīces ieslodzījuma vietas teritorijā krīzes situācijās.  Iekšlietu ministrijas sistēmas iestāžu amatpersonas un Nacionālo bruņoto spēku personālsastāvs izmanto ieročus, speciālos līdzekļus un tehniskās ierīces atbilstoši speciālajiem dienesta likumiem.  Pēdējo gadu laikā ieslodzījuma vietas visā pasaulē aizvien lielāku uzmanību pievērš ieslodzīto radikalizācijai. Pārvalde nereti sastopas ar situācijām, kas norāda uz ieslodzīto iespējamu radikalizāciju. Šobrīd ieslodzījuma vietās atrodas vairākas ieslodzītās personas, kuras tiek turētas aizdomās vai ir notiesātas par prettiesisku piedalīšanos bruņotajos konfliktos citās valstīs. Tāpat ieslodzījuma vietās tiek ievietotas citu valstu personas, kas mentāli, garīgi, fiziski, emocionāli atšķiras no pārējiem ieslodzītajiem. Nereti iepriekš minētās personas pārstāv ārvalstu organizētās noziedzības vidi un mēģina radīt iekšējos drošības riskus ieslodzījuma vietās.  Tādējādi, lai nodrošinātu vienotu tiesisko regulējumu un ieroču, speciālo līdzekļu un tehnisko ierīču pielietošanas un izmantošanas praksi ieslodzījuma vietā, likumprojekta 5. pantā paredzēts papildināt Ieslodzījuma vietu pārvaldes likuma IV nodaļu ar jaunu 24.1 pantu, nosakot Iekšlietu ministrijas sistēmas iestāžu amatpersonu un Nacionālo bruņoto spēku personālsastāva tiesības pielietot un izmantot ieročus, speciālos līdzekļus un tehniskās ierīces ķīlnieka sagrābšanas, grautiņu, dedzināšanas, masu nekārtību vai masveida pretošanās amatpersonām gadījumā ieslodzījuma vietās.  Turklāt šobrīd Ieslodzījuma vietu pārvaldes likuma 24. panta otrā daļa noteic, ka, ja ieslodzījuma vietā notiek ar grautiņiem, dedzināšanu vai ķīlnieku sagrābšanu saistītas masu nekārtības, masveida pretošanās amatpersonām un ja ar citiem līdzekļiem pārtraukt šīs darbības nav iespējams, šaujamieročus drīkst pielietot pēc tieslietu ministra, Tieslietu ministrijas valsts sekretāra, Pārvaldes priekšnieka vai viņa vietnieka mutvārdu rīkojuma. Ņemot vērā ieslodzījuma vietas vides specifiku, iespējamo krīzes situāciju īpatnības, ir iespējami gadījumi, kad Pārvaldei konkrētā krīzes situācijā ir neieciešams rīkoties nekavējoties un kavēšanās, lai saņemtu atļauju no klātneesošām amatpersonām, var radīt vēl lielāku situācijas bīstamību vai novest pie smagām sekām. Ņemot vērā to, ka tieši Pārvaldes amatpersonām ir jāpārvalda un jānovērš krīzes situācijas ieslodzījuma vietas teritorijā, un tikai Pārvaldes amatpersonām ir zināma attiecīgās ieslodzījuma vietas situācija, ieslodzīto sastāvs, pieejamie personālresursi, plāni rīcībai šādās situācijās, infrastruktūras īpatnības, tehniskais stāvoklis, ieslodzīto izvietojums u.tml., likumprojekta 5. pantā paredzēts noteikt, ka Pārvaldes priekšniekam vai viņa vietniekam ir tiesības dot atļauju citu iestāžu amatpersonām pielietot ieroci ieslodzījuma vietā, ja ieslodzījuma vietā notiek ķīlnieka sagrābšana, grautiņi, dedzināšana, masu nekārtības vai masveida pretošanās amatpersonām un ja ar citiem līdzekļiem pārtraukt šīs darbības nav iespējams.  Likumprojekta 6. pantā paredzēti grozījumi Ieslodzījuma vietu pārvaldes likuma pārejas noteikumos, nosakot likumprojektā ietverto Ministru kabineta noteikumu izstrādes laiku un pārejas periodā līdz brīdim, kamēr jaunie noteikumi stāsies spēkā, piemērojamās normas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Pārvalde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvaldes amatpersonas ar speciālajām dienesta pakāpēm, Iekšlietu ministrijas sistēmas iestāžu amatpersonas ar speciālajām dienesta pakāpēm, kuras ierodas profesionālo pienākumu veikšanai ieslodzījuma vietā, Nacionālo bruņoto spēku personālsastāvs, ieslodzītie, ārstniecības personas, personas, kas veic bezpilota gaisa kuģa lidojumus. |
| 2. | Tiesiskā regulējuma ietekme uz tautsaimniecību un administratīvo slogu | Būtisks papildu administratīvais slogs netiks radīts. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts nerada ietekmi uz valsts vai pašvaldību budžetu. |

|  |  |
| --- | --- |
| **IV. Tiesību akta projekta ietekme uz spēkā esošo tiesību normu sistēmu** | |
| Nepieciešamie saistītie tiesību aktu projekti | Likumprojektā ir paredzēts pilnvarojums Ministru kabinetam noteikt:  1) ieslodzījuma vietu apmeklēšanas kārtību;  2) ieroču pārņemšanas, uzskaites, pieņemšanas, izsniegšanas, izmantošanas, pielietošanas, glabāšanas, nēsāšanas, realizēšanas, pārvadāšanas, pārsūtīšanas un iznīcināšanas kārtību.  Minētā regulējuma nepieciešamība un būtība ir skaidrota anotācijas I sadaļas 2. punktā.  Ņemot vērā, ka likumprojekts paredz jaunu Ministru kabineta noteikumu par ieroču pārņemšanas, uzskaites, pieņemšanas, izsniegšanas, izmantošanas, pielietošanas, glabāšanas, nēsāšanas, realizēšanas, pārvadāšanas, pārsūtīšanas un iznīcināšanas kārtību izstrādi, pēc to izdošanas spēku zaudēs Ministru kabineta 2009. gada 27. janvāra noteikumi Nr. 70 "Ieslodzījuma vietu pārvaldes amatpersonu ar speciālajām dienesta pakāpēm dienesta šaujamieroču nēsāšanas un glabāšanas noteikumi".  Papildus, ņemot vērā to, ka likumprojekts paredz dienesta suņu izmantošanu, būs nepieciešami grozījumi Ministru kabineta 2015. gada 9. jūnija noteikumos Nr. 283 "Kārtība, kādā Ieslodzījuma vietu pārvaldes amatpersonas lieto speciālos līdzekļus", svītrojot no tiem dienesta suņus kā speciālos līdzekļus. |
| Atbildīgā institūcija | Tieslietu ministrija. |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un komunikācijas aktivitātes nodrošinātas saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktu, kurš noteic, ka sabiedrības pārstāvji ir aicināti līdzdarboties, rakstiski sniedzot viedokli par likumprojektu. |
| 2. | Sabiedrības līdzdalība projekta izstrādē | Likumprojekts un tā sākotnējās ietekmes novērtējuma ziņojums (anotācija) **2019. gada 21. jūnijā** tika publicēts:  1) Tieslietu ministrijas tīmekļvietnes sadaļā "Sabiedrības līdzdalība" (https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti);  2) Ministru kabineta tīmekļvietnē (https://mk.gov.lv/content/ministru-kabineta-diskusiju-dokumenti).  Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu līdz **2019. gada 15. jūlijam**.  Arī pēc izsludināšanas Valsts sekretāru sanāksmē likumprojekts būs pieejams Ministru kabineta tīmekļvietnē www.mk.gov.lv. |
| 3. | Sabiedrības līdzdalības rezultāti | 2019. gada 4. jūlijā tika saņemta Latvijas Iekšlietu darbinieku arodbiedrības (turpmāk – arodbiedrība) 2019. gada 4. jūlija vēstule Nr. 246/2019-N, kurā arodbiedrība informēja, ka konceptuāli atbalsta likumprojekta virzību, jo ir nepieciešams pilnveidot Pārvaldes funkcijas un dienesta efektivitāti, tomēr likumprojekta anotācija būtu papildināma ar būtiskiem aspektiem.  1) anotācijā ir vairākas tehniskas kļūdas – gramatikas kļūdas, kā arī nav atšifrētas izmantotās abreviatūras un to nozīme attiecībā uz munīciju.  Tieslietu ministrijas komentārs  Likumprojekta anotācijā ir labotas gramatikas kļūdas, kā arī anotācijas I sadaļas 2. punktā skaidrota izmantotā abreviatūra.  2) anotācijā norādīts, ka "*nepieciešams papildināt likumu, nosakot Valsts drošības iestāžu amatpersonām tiesības bez speciālās atļaujas apmeklēt ieslodzījuma vietas. Kā arī jāiekļauj likumā deleģējums Ministru kabinetam noteikt kārtību, kādā apmeklē ieslodzījuma vietas*”. Anotācija nesatur norādes, kāpēc likumu nepieciešams papildināt ar šādām normām.  Tieslietu ministrijas komentārs  Likumprojekta anotācijas I sadaļas 2. punkts ir precizēts, papildinot to ar attiecīgu skaidrojumu šādu grozījumu nepieciešamībai.  3) anotācijā noteikts, ka nepieciešams paredzēt, ka konkrētos gadījumos nepieciešams iegūt informāciju par ieslodzītās personas veselības stāvokli. Arodbiedrības ieskatā anotācija un likumprojekts būtu papildināms ar iespēju nodarbinātajiem, kuri atrodas tiešā kontaktā ar ieslodzītajiem (uzraugiem), zināt vismaz daļēju informāciju par ieslodzītā veselības stāvokli, tiktāl, lai zinātu, vai konkrētajai personai nav slimības, ko uzraudzības amatpersona var iegūt, esot tiešā kontaktā ar ieslodzīto personu.  Tieslietu ministrijas komentārs  Nav ņemts vērā. Paredzot Pārvaldes amatpersonām tiesības jebkādā mērā iepazīties ar informāciju par ieslodzītā veselības stāvokli, automātiski radīs atšķirīgu amatpersonas attieksmi pret ieslodzīto. Savukārt atšķirīga attieksme ietver personas tiešu vai netiešu diskrimināciju. Eiropas Savienības Pamattiesību hartas (2016/C 202/02) 21. pants aizliedz jebkāda veida diskrimināciju. Amatpersonām, pildot dienesta pienākumus, jāpieņem, ka katrs no ieslodzītajiem var būt ar potenciāli bīstamu saslimšanu vai citādi bīstams. Nepieciešamības gadījumā attiecīgajām Pārvaldes amatpersonām tiek izsniegti speciālie aizsardzības līdzekļi.  Tāpat šāds priekšlikums robežojas ar personas datu aizsardzības pārkāpumu, joEiropas Savienības Vispārīgo datu aizsardzības regula[[1]](#footnote-1) paredz, ka dati par veselību ir sensitīvi un īpaši aizsargājami.  4) anotācija satur atsauci uz www.youtube.com, norādot, ka ir konstatēti gadījumi, kad šajā vietnē ievietoti videomateriāli, kuros redzamas ieslodzījuma vietas, filmētas ar bezpilota gaisa kuģiem. Līdz ar to likumā būtu nosakāmas amatpersonu tiesības fiksēt, pārtraukt, nosēdināt un iznīcināt bezpilota gaisa kuģi, ja tas pārkāpj normatīvajos aktos noteiktās prasības. Arodbiedrības ieskatā anotācija būtu papildināma, norādot, kas līdz šim tika darīts, kādas darbības veiktas, lai novērstu šādu situāciju rašanos un atkārtošanos, lai varētu konstatēt, vai ir objektīva nepieciešamība papildināt likumu, vai ir iespēja kaitējumu novērst ar esošajiem tiesībaizsardzības līdzekļiem.  Tieslietu ministrijas komentārs  Likumprojekta anotācijas I sadaļas 2. punkts ir papildināts ar skaidrojumu, atspoguļojot šā brīža situāciju, kura liecina par pamatotu nepieciešamību veikt grozījumus normatīvajos aktos, tādējādi nodrošinot Pārvaldei tiesisku pamatu rīkoties gadījumos, kad persona, vadot bezpilota gaisa kuģi, pārkāpj normatīvo aktu prasības.  5) anotācijā norādīts, ka, ņemot vērā Ieslodzījuma vietu specifiku un iespējamo krīzes situāciju, likumā jāparedz pārvaldes priekšnieka tiesības noteikt amatpersonu, kas tieši nodrošinās krīzes situācijas pārvaldīšanu ieslodzījuma vietā. Arodbiedrības ieskatā anotācija jāprecizē, norādot, vai ar tiesībām noteikt konkrētu amatpersonu kā atbildīgo krīzes situācijā ir plānots izveidot jaunu amatu.  Tieslietu ministrijas komentārs  Likumprojekta anotācijas I sadaļas 2. punkts papildināt, norādot, ka izveidot jaunas amata vietas netiek plānots.  6) anotācijas VII sadaļā norādīts, ka projekta izpildē iesaistītās institūcijas ir tikai Pārvalde un Tieslietu ministrija. Arodbiedrības ieskatā, ņemot vērā, ka likumprojekts satur ierosinājumus, kas attiecas un valsts drošības iestādēm, pieaicināma arī Iekšlietu ministrija.  Tieslietu ministrijas komentārs  Likumprojekta anotācijas VII sadaļa atbilstoši precizēta. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārvalde, Tieslietu ministrija, valsts drošības iestādes, ārstniecības iestādes, Iekšlietu ministrijas sistēmas iestādes un Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Škavronska 67046125

[Diana.Skavronska@tm.gov.lv](mailto:Diana.Skavronska@tm.gov.lv)

Boriss 67290206

[Andris.Boriss@ievp.gov.lv](mailto:Andris.Boriss@ievp.gov.lv)

1. Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). [↑](#footnote-ref-1)